ΓΝΩΜΗ ΤΟΥ ΣΥΜΒΟΥΛΙΟΥ

της 15ης Μαρτίου 1999

σχετικά με το πρόγραμμα σταθερότητας του Λουξεμβούργου, 1999 - 2002

(1999/C 124/05)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών(1), και ιδίως το άρθρο 5 παράγραφοι 1 και 2,

τη σύσταση της Επιτροπής,

Μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

Στις 15 Μαρτίου 1999, το Συμβούλιο εξέτασε το πρόγραμμα σταθερότητας του Λουξεμβούργου, το οποίο καλύπτει την περίοδο 1999 - 2002. Το Συμβούλιο σημειώνει με ικανοποίηση ότι οι δημοσιονομικοί λογαριασμοί θα συνεχίσουν να εμφανίζουν πλεόνασμα σε όλη την περίοδο του προγράμματος, ενώ το ακαθάριστο δημόσιο χρέος, ως ποσοστό του ΑΕΠ, θα παραμείνει πολύ χαμηλό. Το Συμβούλιο σημειώνει ότι, από τυπική άποψη, το πρόγραμμα σταθερότητας ευθυγραμμίζεται εν μέρει μόνο με τις απαιτήσεις του κώδικα δεοντολογίας που έχει συμφωνηθεί, σχετικά με το περιεχόμενο και τη μορφή των προγραμμάτων σταθερότητας και σύγκλισης. Το Συμβούλιο θεωρεί ότι το πρόγραμμα είναι σύμφωνο με τους γενικούς προσανατολισμούς των οικονομικών πολιτικών.

Το πρόγραμμα σταθερότητας παρουσιάζει τρία μακροοικονομικά σενάρια για την περίοδο 1999 - 2002. Στο ενδιάμεσο μακροοικονομικό σενάριο, που για λόγους σύνεσης λαμβάνεται ως βάση για τις προβλέψεις των δημοσιονομικών μεγεθών του προγράμματος, εκτιμάται ότι η αύξηση του πραγματικού ΑΕΠ θα ανέλθει σε 3,4 % για το 1999 και θα αυξηθεί σε 3,7 %, κατά μέσο όρο, στην περίοδο 2000 - 2002. Το λιγότερο ευνοϊκό σενάριο προβλέπει μια αύξηση του ΑΕΠ κατά 2,8 % το 1999 και κατά 3,0 % στην περίοδο 2000 - 2002, ενώ, στο πιο ευνοϊκό σενάριο, τα ποσοστά αυτά ανέρχονται σε 4,0 % το 1999 και σε 4,5 % στην περίοδο 2000 - 2002.

Το Συμβούλιο θεωρεί ότι τα τρία εναλλακτικά σενάρια του μακροοικονομικού πλαισίου, παρουσιάζουν μια σειρά εύλογων υποθέσεων για την αύξηση του ΑΕΠ, οι οποίες συμβιβάζονται τόσο με τις προηγούμενες επιδόσεις όσο και με το μακροπρόθεσμο αναπτυξιακό δυναμικό της οικονομίας του Λουξεμβούργου. Το αποτέλεσμα των δημοσιονομικών λογαριασμών, το οποίο αναμένεται να είναι πλεονασματικό στην περίοδο αυτή και στα τρία σενάρια, εκτιμάται σε 1,7 % του ΑΕΠ το 2002 στο ενδιάμεσο σενάριο και σε 1 % και 2,5 % του ΑΕΠ στο λιγότερο και το πιο ευνοϊκό σενάριο, αντίστοιχα.

Το Συμβούλιο σημειώνει ότι, οι οικονομικές επιδόσεις των τελευταίων ετών και οι υγιείς πολιτικές που ακολουθήθηκαν, αποτέλεσαν τη βάση της ιδιαίτερα ικανοποιητικής κατάστασης των δημόσιων οικονομικών που έχει επιτευχθεί στο Λουξεμβούργο. Επιδοκιμάζει το ότι, το πρόγραμμα σταθερότητας προβλέπει τη συνέχιση της στρατηγικής της υγιούς διαχείρισης των δημόσιων οικονομικών σε συνδυασμό με τις προσπάθειες για τη βελτίωση της λειτουργίας της οικονομίας, μέσω διαρθρωτικών μεταρρυθμίσεων και άλλων κατάλληλων μέτρων πολιτικής. Στον τομέα αυτό, το Συμβούλιο εκφράζει επίσης την ικανοποίησή του για τις ενέργειες που έχει προγραμματίσει η κυβέρνηση, οι οποίες περιλαμβάνουν ενεργητικές πολιτικές υπέρ της απασχόλησης και της ισότητας ευκαιριών και ανάπτυξη της επιχειρηματικής πρωτοβουλίας και της επαγγελματικής κατάρτισης.

Το Συμβούλιο συμμερίζεται τα συμπεράσματα της ανάλυσης του προγράμματος, σύμφωνα με τα οποία, μια μικρή ανοικτή οικονομία, όπως εκείνη του Λουξεμβούργου, μπορεί να υπόκειται σε σημαντικές διακυμάνσεις οικονομικής δραστηριότητας και, κατά συνέπεια, θα πρέπει να διαθέτει επαρκή περιθώρια ασφαλείας για να είναι σε θέση να αντιμετωπίσει τις κυκλικές διακυμάνσεις, διατηρώντας παράλληλα μια υγιή δημοσιονομική θέση και συνεχίζοντας την εφαρμογή ενεργητικών πολιτικών. Το Συμβούλιο θεωρεί ότι το προβλεπόμενο πλεόνασμα των δημοσιονομικών λογαριασμών παρέχει επαρκή περιθώρια ασφαλείας για να αποφευχθεί, υπό κανονικές κυκλικές συνθήκες, η υπέρβαση της τιμής αναφοράς του 3 % του ΑΕΠ για το δημοσιονομικό έλλειμμα. Επιπλέον, το πολύ χαμηλό επίπεδο του δείκτη δημόσιου χρέους ενισχύει ακόμα περισσότερο αυτό το περιθώριο ασφαλείας. Κατά συνέπεια, οι δημοσιονομικοί στόχοι του προγράμματος σταθερότητας του Λουξεμβούργου συμβιβάζονται με τις απαιτήσεις του συμφώνου σταθερότητας και ανάπτυξης. Το Συμβούλιο εκφράζει την ικανοποίησή του για την πρόθεση της κυβέρνησης να λάβει τα αναγκαία μέτρα για τη διασφάλιση της τήρησης των δημοσιονομικών στόχων, σε περίπτωση βραδύτερης της προβλεπόμενης οικονομικής ανάπτυξης.

Το Συμβούλιο σημειώνει, ωστόσο, ότι οι προσπάθειες για τον έλεγχο της αύξησης των δημόσιων δαπανών θα πρέπει να συνεχιστούν. Από την άποψη αυτή, η απόφαση της κυβέρνησης να παρατείνει για τα επόμενα πέντε χρόνια το εφαρμοζόμενο από το 1994 όριο για την αύξηση των δαπανών της κεντρικής διοίκησης, είναι δικαιολογημένη. Το Συμβούλιο θεωρεί ότι πρέπει επίσης να δοθεί ιδιαίτερη προσοχή στην εξέλιξη των άλλων συνιστωσών των δημόσιων δαπανών, και ιδίως των δαπανών κοινωνικής ασφάλισης, λαμβάνοντας υπόψη το δημοσιονομικό κόστος των πολιτικών που έχουν αναληφθεί στον τομέα αυτό. Αυτός ο έλεγχος των δαπανών, στηριζόμενος απο τις αναγκαίες μεταρρυθμίσεις, είναι επίσης απαραίτητος για τις προετοιμασίες που πρέπει να γίνουν για να αντιμετωπιστεί η πρόκληση της γήρανσης του πληθυσμού.

(1) ΕΕ L209 της 2.8.1997, σ. 1.